2018-2019-yillarda Qashqadaryo viloyatining Dehqonobod tumanini kompleks rivojlantirish chora-tadbirlari dasturi to‘g‘risida

Sanoat va eksport salohiyatini yanada kengaytirish, mavjud resurslardan to‘liqroq va samarali foydalanish hamda muhandislik-kommunikatsiya va ishlab chiqarish infratuzilmasini jadal qurish, qishloq xo‘jaligi, xizmatlar va servis sohasini rivojlantirish, aholining bandligi va daromadlarini oshirish asosida Qashqadaryo viloyatining Dehqonobod tumanini kompleks rivojlantirishni ta’minlash maqsadida Vazirlar Mahkamasi qaror qiladi:
 1. Quyidagilarni o‘z ichiga oluvchi 2018-2019-yillarda Qashqadaryo viloyatining Dehqonobod tumanini kompleks rivojlantirish chora-tadbirlari dasturi(keyingi o‘rinlarda Dastur deb ataladi)tasdiqlansin:
 2018-2019-yillarda Qashqadaryo viloyatining Dehqonobod tumanini kompleks rivojlantirish chora-tadbirlari dasturining moliyalashtirish manbalari 1-ilovaga muvofiq;
 oziq-ovqat va nooziq-ovqat tovarlari, shuningdek qurilish materiallari, yengil sanoat va boshqa sanoat mahsulotlarini ishlab chiqarish quvvatlarini modernizatsiyalash, yangidan barpo etish, texnik va texnologik jihatdan yangilash bo‘yicha investitsiya loyihalarining manzilli ro‘yxati 2-ilovaga muvofiq;
 xizmatlar sohasi va servisni rivojlantirish bo‘yicha investitsiya loyihalarining manzilli ro‘yxati 3-ilovaga muvofiq;
 qishloq xo‘jaligi sohasini yanada barqaror rivojlanishini ta’minlash bo‘yicha investitsiya loyihalarining manzilli ro‘yxati 4-ilovaga muvofiq;
 muhandislik-kommunikatsiya va ishlab chiqarish infratuzilmasini jadal qurish dasturining asosiy ko‘rsatkichlari 5-ilovaga muvofiq;
 ijtimoiy soha infratuzilmasini yanada takomillashtirish bo‘yicha investitsiya loyihalarining manzilli ro‘yxati 6-ilovaga muvofiq;
 qishloq xo‘jaligi sohasida yer maydonlaridan oqilona foydalanish va irrigatsiya tizimini yaxshilash bo‘yicha manzilli ro‘yxati 7-ilovaga muvofiq.
 2. Dastur parametrlarining bajarilishini ta’minlash bo‘yicha davlat va xo‘jalik boshqaruvi organlari, mahalliy ijro etuvchi hokimiyat organlari, tijorat banklari faoliyatini muvofiqlashtirish va monitoring qilish vazifasi Vazirlar Mahkamasining Hududlarni kompleks ijtimoiy-iqtisodiy rivojlantirish masalalari axborot-tahlil departamenti zimmasiga yuklatilsin.
 Hududlarni kompleks ijtimoiy-iqtisodiy rivojlantirish masalalari axborot-tahlil departamenti:
 davlat va xo‘jalik boshqaruvi organlari, mahalliy ijro etuvchi hokimiyat organlari, tijorat banklari tomonidan Dasturda nazarda tutilgan tadbirlarning belgilangan muddatlarda amalga oshirilishini tahlil qilib borsin va muvofiqlashtirsin;
 Dastur bajarilishining monitoringi olib borilishini tashkil etsin va har oyda tizimli ravishda muammoli masalalarni ko‘rib chiqsin, ularni hal etish yuzasidan tezkor va amaliy chora-tadbirlar ko‘rsin;
 zarurat bo‘lganda, tayyorlangan va belgilangan tartibda kelishilgan loyiha hujjatlari mavjud bo‘lgan taqdirda, Dasturga tegishli o‘zgartirish va qo‘shimchalar kiritilishini ta’minlasin.
 3. Qashqadaryo viloyati hokimligi vazirliklar, idoralar, davlat va xo‘jalik boshqaruvi organlari, tijorat banklari va loyiha tashabbuskorlari bilan birgalikda bir oy muddatda Dasturga kiritilgan investitsiya loyihalarining amalga oshirilishi bo‘yicha loyiha-smeta hujjatlarini ishlab chiqish va ekspertizadan o‘tkazish, qurilish-montaj ishlarini bajarish, zamonaviy texnologik asbob-uskunalar bilan butlash va loyihalarni foydalanishga topshirishning aniq muddatlari ko‘rsatilgan tarmoq jadvallarini ishlab chiqib tasdiqlasin.
 4. Qashqadaryo viloyati hokimligi O‘zbekiston Respublikasi Qurilish vazirligi, “O‘zqurilishmateriallari” AJ bilan birgalikda bir oy muddatda “Obod qishloq” dasturi doirasida amalga oshiriladigan qurilish, obodonlashtirish ishlari uchun zarur bo‘lgan asosiy turdagi qurilish materiallarining mahalliy ishlab chiqaruvchi tashkilotlar tomonidan o‘zlashtirilishi yuzasidan qo‘shimcha loyiha takliflarini shakllantirish va Dasturga kiritish choralarini ko‘rsin. 
 5. O‘zbekiston Respublikasi Investitsiyalar bo‘yicha davlat qo‘mitasi, Iqtisodiyot vazirligi va Moliya vazirligi har yili O‘zbekiston Respublikasining rivojlanish davlat dasturini shakllantirishda ushbu qarorda nazarda tutilgan markazlashgan manbalar mablag‘lari hisobidan moliyalashtiriladigan, shu jumladan, hududlar va iqtisodiyot tarmoqlarini rivojlantirish bo‘yicha loyihalarni O‘zbekiston Respublikasi Prezidentining “O‘zbekiston Respublikasining rivojlanish davlat dasturlarini shakllantirish va moliyalashtirishning yangi tartibini joriy etish to‘g‘risida” 2017-yil 18-dekabrdagi PQ-3437-son qaroriga muvofiq, belgilangan tartibda jamg‘arma kuzatuv kengashining ijobiy qaroriga asosan kiritilishini ta’minlasinlar.
 6. Qashqadaryo viloyati hokimligi O‘zbekiston Respublikasi Qurilish vazirligi, Yer resurslari, geodeziya, kartografiya va davlat kadastri davlat qo‘mitasi bilan birgalikda Dasturga kiritilgan investitsiya loyihalari amalga oshirilishi uchun yer uchastkalarini belgilangan tartibda ajratsin.
 7. “O‘zqurilishmateriallari” AJ O‘zbekiston Respublikasi Davlat geologiya va mineral resurslar qo‘mitasi, “O‘zbekneftgaz” AJ, Qashqadaryo viloyati hokimligi bilan birgalikda bir oy muddatda Dehqonobod tumanidagi “Bentonit” va “Dolomit” xomashyosini qayta ishlash orqali tayyor mahsulot ishlab chiqarishni yo‘lga qo‘yish bo‘yicha Vazirlar Mahkamasiga taklif kiritsin. 
 8. Dastur parametrlarini o‘z vaqtida va to‘liq amalga oshirilishi uchun Qashqadaryo viloyatining Dehqonobod tumani sektorlari rahbarlari biriktirilgan hudud kesimida loyiha tashabbuskorlariga ko‘maklashib, yuzaga kelgan muammolarini aniqlash va bartaraf etish choralarini ko‘rsin hamda ularning faoliyati natijadorligi yuzasidan asoslangan xulosa va takliflarni Qashqadaryo viloyati hokimligiga kiritib borsin.
 9. Qashqadaryo viloyati hokimligi har chorak yakunida Dasturdagi tadbirlarning o‘z vaqtida va sifatli bajarilishi bo‘yicha loyiha tashabbuskorlari faoliyatining natijadorligini viloyat va tuman faollari yig‘ilishlarida muhokama qilish hamda amalga oshirilgan ishlar to‘g‘risida Vazirlar Mahkamasiga axborot kiritib borishni ta’minlasin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov hamda Qashqadaryo viloyati hokimi Z.Sh. Ro‘ziyev zimmasiga yuklansin.